DA Den Europæiske Unions Tidende CE 78/482

(2004/C 78 E/0504)

SKRIFTLIG FORESPØRGSEL E-3183/03

af Paulo Casaca (PSE) til Kommissionen

(27. oktober 2003)

Om: Beregning af tillægsafgiften på mælk og mælkeprodukter i den selvstyrende region Azorerne

Som det sikkert er Kommissionen bekendt, er fremgangsmåden for beregning af tillægsafgiften på mælk og mælkeprodukter i medfør af forordning (EØF) nr. 3950/92 (1) om en tillægsafgift på mælk og mejeriprodukter komplicerede, og der er vide rammer for medlemsstaternes fastlæggelse af kriterier og beregningsmetoder.

Når det gælder den selvstyrende region Azorerne bliver forordningens gennemførelse endnu mere kompliceret som følge af eksistensen af de yderligere ordninger og betingelser, som er fastlagt i Poseima-forordningen.

Der hersker i den selvstyrende region Azorerne en vis forvirring og usikkerhed, idet der ikke i henhold til de første prognoser ville blive være tale om nogen tillægsafgift, mens de senere, som blev indsendt til Kommissionen, pegede til gengæld i denne retning.

Som medlem af Europa-Parlamentet bliver jeg naturligvis opfordret til at undersøge de problemer, som de berørte landmænd står overfor. I samme egenskab har jeg derfor anmodet de tjenestegrene i Kommissionen, som er ansvarlige for forvaltningen af ordningen med en tillægsafgift på mælk, om en nærmere redegørelse. Hidtil er dette blevet afslået med den begrundelse, at de kun er forpligtet til dette over for den enkelte medlemsstat.

Jeg vil derfor bede om at få oplyst, om den kan bekræfte, at den har denne opfattelse af sin informationspligt (eller mangel på samme) over for borgerne og især over for dennes folkevalgte repræsentanter.

Hvis dette ikke er tilfældet, vil jeg gerne vide, hvornår og hvordan jeg kan få de oplysninger, som jeg har anmodet om.

Svar afgivet på Kommissionens vegne af Franz Fischler

(17. december 2003)

Som svar på det ærede medlems spørgsmål understreger Kommissionen, at alle medlemsstaterne skal følge samme regler ved vurderingen af, om deres producenter har overholdt de bestemmelser, der gælder for mælkekvoter. For at fastslå en eventuel overskridelse sammenlignes den faktiske mængde mælk, der enten er produceret inden for den nationale referencemængde for leverancer til forarbejdningsindustrien eller den nationale referencemængde for direkte salg til forbrugerne, med de respektive nationale referencemængder. Når det gælder leverancer, korrigeres denne mængde i opadgående retning, når mælkens fedtindhold overstiger referencefedtindholdet.

I forbindelse med fordelingen af afgiften mellem de producenter, der har bidraget til overskuddet, har medlemsstaterne mulighed for at nedbringe producenternes individuelle overskud ved at omfordele uudnyttede mængder fra andre producenter. Hvis de beslutter sig herfor, gælder der strenge regler for sådanne omfordelinger.

Ud over de normale regler som beskrevet ovenfor er der indrømmet Azorerne en midlertidig undtagelse fra afgiften inden for et loft på højst 73 000 t/år. I tilfælde, hvor producenterne overskrider deres referencemængde, kan denne undtagelse anvendes til at nedbringe overskridelsen (se artikel 23 i forordning (EF) nr. 1453/2001 (2)).

I september 2003 besluttede Rådet at indrømme Azorerne en permanent kvoteforhøjelse på 50 000 t/år (se fodnote til litra b) i bilag I til forordning (EF) nr. 1788/2003 (3)) og at indskrænke den midlertidige undtagelse (se artikel 147, stk. 3, litra d), i forordning (EF) nr. 1782/2003 (4)). Kommissionen fremsatte for nylig et forslag om ud over kvoteforhøjelsen på 50 000 t/år at indrømme producenter, der har overskredet deres referencemængde, en permanent undtagelse på 23 000 t/år (5).

I lighed med alle andre medlemsstater har Portugal meddelt Kommissionen de foreløbige produktionstal for 2002-2003. Det ser ud til, at landet har overskredet sin nationale referencemængde for leverancer. På grundlag af de modtagne oplysninger er Kommissionen i færd med at indhente yderligere oplysninger fra de portugisiske myndigheder.

Efter at have modtaget og evalueret disse oplysninger vil Kommissionen underrette det ærede medlem.

(1) EFT L 405 af 31.12.1992, s. 1.

(2) Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima), EFT L 198 af 21.7.2001.

(3) Rådets forordning (EF) nr. 1788/2003 af 29. september 2003 om en afgift på mælk og mejeriprodukter, EUT L 270 af 21.10.2003.

(4) Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001, EUT L 270 af 21.10.2003.

(5) KOM(2003) 617 endelig udg.